
Sülysáp Város Önkormányzata

Jegyzőjétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8621-9/2013
Előterjesztést készítette: Seprősné Cseri Ágota irodavezető
Előterjesztés elkészítésének időpontja: 2013. augusztus 8.
Előterjesztést véleményezi: PTÜB
Döntés módja: nyílt szavazás, egyszerű szótöbbség 

Mellékletek: beszámoló (ET-hez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2013. augusztus 15-én tartandó munkaterv szerinti ülésére

6. napirendhez

Tárgy: Tájékoztatás a helyi adóbevételek I. félévi alakulásáról
Tisztelt Képviselő-testület!

A Pénzügyi, Ügyrendi és Településfejlesztési Bizottság indítványa alapján az utóbbi években a féléves beszámolóval együtt tájékoztatást adunk az adóbevételek időarányos teljesüléséről is, ennek megfelelően idén is összegyűjtöttük az adóbevételekkel kapcsolatos leglényegesebb adatokat, információkat. 

A Sülysáp Város Önkormányzata által kivetett adókat a helyi adókról szóló 25/2006. (XII. 18.) önkormányzati rendelet tartalmazza. Eszerint Sülysápon építményadó, telekadó és helyi iparűzési adó fizetésére kötelezettek a rendelet hatálya alá tartozó természetes és jogi személyek. A helyi adókból származó bevételek az önkormányzat saját bevételei.

A negyedik általunk beszedett adófajta a gépjárműadó, mely a központi költségvetés bevétele, és átengedett központi adóként jelenik meg az önkormányzatnál, mint bevételi forrás. A beszedett gépjármű adó 40 %-a az Önkormányzat bevétele, 60 %-a pedig beutalásra kerül a központi költségvetés részére. Sajnálatos, hogy a megalkotott jogszabály nem tesz különbséget, hogy a befizetett adó a korábbi évek elmaradásából adódik-e, holott előírás az adóknál, hogy a befizetést először a múltra szóló tartozásként kell elszámolni. Ebből következik, hogy nem csak a 2013. évi gépjármű adó 60 %-a kerül befizetésre, hanem a múltra szóló tartozások is.

Az adózás részben önadózással, részben kivetéssel történik. 

Az adóbevételeket pontosan megtervezni szinte lehetetlen, a befizetéseket nagyban befolyásolja az emberek anyagi helyzete, az értékesítési piac beszűkülése, az egyre növekvő költségek, az építőipari körbetartozások, a felszámolási és csődeljárások és sorolhatnám az egyéb tényezők hosszú sorát. 

Mindezek ellenére az elmúlt félévben mindent megtettünk annak érdekében, hogy a kintlévőségeket behajtsuk. Ennek érdekében azoknál az adózóknál ahol ismert a pénzforgalmi bankszámlaszám, azonnali inkasszó került benyújtásra, a több éves gépjárműadó tartozások esetében kezdeményeztük a gépjárművek forgalomból való kivonását. 

Az adóbevételek alakulása az I. félévben

	Adófajta
	Tervezett adóbevétel

(e Ft)
	Tényleges befizetés (e Ft)
	Teljesítés

(%)

	Építményadó
	14.000
	9.385
	64.04

	Telekadó
	    1.400
	1.067
	76,21

	Iparűzési adó
	110.000
	54.772
	49,79

	Gépjárműadó
	21.000
	9.500
	45.23

	Pótlék és bírság
	           1.000
	     850
	85.00


Az elmúlt időszakban 13 db gépjármű forgalomból történő kivonását kezdeményeztük, az I. félévben behajtott hátralékok összege 10.470 e Ft. A hátralék behajtása, azonnali inkasszó benyújtásával, felszólítással, telefonon való megkereséssel történt.  Az adók beszedésével és behajtásával kapcsolatban 8.070 db ügyirat keletkezett. A minél hatékonyabb behajtás érdekében a régóta tartozókat ellenőriztük a cégbírósági nyilvántartásban, és nagyon sok esetben felszámolás vagy végelszámolás alatt vannak, amiről nem kaptunk értesítést, így nem tudtuk bejelenteni követelésünket.

Kérem a tájékoztató szíves elfogadását!

…/2013. (VIII. 15.) ÖKT határozati javaslat

Sülysáp Város Önkormányzat Képviselő-testülete a helyi adóbevételek 2013. I. félévi alakulásáról szóló jegyzői tájékoztatót elfogadja.

Határidő: azonnal

Felelős: jegyző

Sülysáp, 2013. augusztus 8.


Tóth Krisztina s.k.

